PMIndiaData/PMIndiaSum huggingface dataset:
உலக வங்கித் தலைவர் ஜிம் யாங் கிம் பிரதமருடன் சந்திப்பு

. உலக வங்கித் தலைவர் திரு. ஜிம் யாங் கிம் பிரதமர் திரு. நரேந்திர மோடியை இன்று சந்தித்தார். இந்த சந்திப்பின் போது, ஸ்மார்ட் நகரங்கள், தூய்மை கங்கா, திறன் மேம்பாடு, தூய்மை இந்தியா, அனைவருக்கும் மின்சாரம் போன்ற முக்கிய திட்டங்களுக்கு உலக வங்கி தொடர்ந்து ஆதரவு அளித்து வருவதற்காக பிரதமர் தனது மகிழ்ச்சியை தெரிவித்தார். வளர்ச்சி பாதையில் இந்த திட்டங்கள் மூலம் லட்சிய இலக்குகளை எட்டும் முயற்சி தன்னை வெகுவாக கவர்ந்துள்ளதாக திரு. கிம் கூறினார். நீடித்திருக்கக்கூடிய சுற்றுச்சூழல் கொண்ட பாதையை பின்பற்றி வளர்ச்சி அடைய வேண்டும் என்று நினைக்கும் இந்தியா போன்ற நாடுகளுக்கு தேவையான அளவு பருவநிலை மாற்ற நிதி அளிக்கப்பட வேண்டியதன் அவசியத்தை பிரதமர் வலியுறித்தினார். இந்த செயற்பாட்டை உலக வங்கி முழுமையாக ஆதரிக்கும் என்றும் தேவையான நடவடிக்கைகள் எடுக்கப்படும் என்றும் திரு. கிம் உறுதி அளித்தார். தொழில் தொடங்குவதை எளிமையாக்கும் இந்தியாவின் முயற்சியை திரு. கிம் பாராட்டினார். மேலும் பிரதமரும் திரு. கிம் அவர்களும் பன்முக விவகாரங்கள் மற்றும் ஒத்துழைப்பை மேம்படுத்துவதற்கான வாய்ப்புகள் குறித்தும் விவாதித்தனர்.
மத்திய அமைச்சரவை இந்தியா-ஈரான் இடையே வேளாண் மற்றும் வேளாண் சார்ந்த துறைகளில் மேற்கொள்ளப்பட்ட புரிந்துணர்வு ஒப்பந்தத்திற்கு ஒப்புதல் வழங்கியுள்ளது.

பிரதமர் திரு நரேந்திர மோடி தலைமையிலான மத்திய அமைச்சரவை ஈரான் அதிபர் இந்தியாவில் மேற்கொண்ட சுற்றுப் பயணத்தின் போது 2018 பிப்ரவரி 17 ஆம் தேதி வேளாண் மற்றும் வேளாண் சார்ந்த துறையில் இந்தியா-ஈரான் இடையே ஒத்துழைப்பை ஏற்படுத்துவதற்காக கையெழுத்தான புரிந்துணர்வு ஒப்பந்தத்திற்கு பின்னேற்பு ஒப்புதல் வழங்கியுள்ளது. வேளாண் பயிர்கள், வேளாண் நீட்டிப்பு, உற்பத்தி பொருட்கள், தோட்டக்கலைப் பயிர்கள், இயந்திரங்கள், அறுவடைக்குப் பிந்தைய தொழில்நுட்பம், பயிரீடு செய்வதற்கான அளவீடுகள், கடன் மற்றும் ஒத்துழைப்பு ஆகியவற்றில் ஒத்துழைப்பு ஏற்படுவதற்கு இந்த புரிந்துணர்வு ஒப்பந்தம் வழிவகை செய்கிறது. மண் மற்றும் நீர் மேலாண்மை, ஒருங்கிணைந்த மண்வள மேலாண்மை, விதை தொழில்நுட்பம் மற்றும் வேளாண் சந்தை. பொருள் இருப்பு மேம்பாடு, பால் பொருட்கள் மேம்பாடு, கால்நடைகள் ஆரோக்கியம் மற்றும் பிற துறைகள் ஆகியவற்றில் புரிந்துணர்வு ஒப்பந்தத்திற்கு உட்பட்டு இணைந்து செயல்பட ஒப்புக்கொள்ளப்பட்டுள்ளது. தொழில்நுட்ப வல்லுநர்கள், விவசாயப் பொருட்கள், தகவல்கள், பயிற்சித் திட்டங்கள் மற்றும் பயிற்சி பயண அடிப்படையில் அறிவியல்களை அறிஞர்கள் மற்றும் பயிற்சியாளர்களை பரிமாறிக்கொள்ளுதல், துறை சார்ந்த கருத்தங்கு மற்றும் பயிற்சி பட்டறை போன்றவற்றை இணைந்து நடத்துதல் உள்ளிட்டவைகளில் இருதரப்பிலும் இணைந்து செயல்பட ஒப்புக் கொள்ளப்பட்டுள்ளது. இந்தப் புரிந்துணர்வு ஒப்பந்தத்தின்படி, இதன்கீழ் மேற்கொள்ள வேண்டிய செயல்பாடுகளை மேற்பார்வையிட கூட்டுப் பணிக்குழு அமைக்கப்படும். இந்தக் குழு இந்தியா மற்றும் ஈரானில் இரண்டு ஆண்டுகளுக்கு ஒருமுறை சுழற்சி அடிப்படையில் கூடி, ஆலோசனை நடத்தும். இந்த ஒப்பந்தம் முதல்கட்டமாக 5 ஆண்டுகளுக்கு அமலில் இருக்கும். பின்னர் இருதரப்பிலும் ஏதாவது ஒரு ஆட்சேபணை மற்ற தரப்பிற்கு தெரிவிக்கப்படும் வரை தானாகவே 5 ஆண்டுகளுக்கு ஒருமுறை ஒப்பந்தத்தின் கால அளவு நீட்டிக்கப்படும்.
மொராக்கோ நாட்டின் வெளியுறவுத் துறை அமைச்சர் திருமிகு. ராகியா எட்டர்ஹாம் பிரதமருடன் சந்திப்பு

மொராக்கோ நாட்டின் தொழில்துறை, முதலீடு, வர்த்தகம் மற்றும் இணைய பொருளாதாரத் துறையின் வெளியுறவு அமைச்சர் திருமிகு. ராகியா எட்டர்ஹாம் பிரதமர் திரு. நரேந்திர மோடியை இன்று சந்தித்துப் பேசினார். மொராக்கோ நாட்டு அரசரின் வாழ்த்துச் செய்தியை திருமிகு. ராககியா எட்டர்ஹாம் பிரதமரிடம் தெரிவித்தார். அரசருடனான தனது முந்தைய சந்திப்பினை நினைவு கூர்ந்த பிரதமர், அரசரின் நல்வாழ்விற்கும், மொரோக்கோ நாட்டு மக்களுக்கு அமைதியும் வளமும் பெருகவும் வாழ்த்து தெரிவித்தார். கடந்த சில ஆண்டுகளில் இருநாடுகளுக்கு இடையேயான இருதரப்பு உறவில் குறிப்பாக சட்ட உதவி, இணைய பாதுகாப்பு மற்றும் விண்வெளி துறைகளில் உள்ள உறவில் பெரும் முன்னேற்றம் அடைந்து வருவதை திருமிகு. ராகியா எட்டர்ஹாம் குறிப்பிட்டார். இரு நாடுகளுக்கு இடையேயான வரலாற்று சிறப்பு மிக்க உறவினை பாராட்டிய பிரதமர், இரு நாடுகளுக்கும் நன்மை பயக்கும் துறைகளிலும் குஜராத் மாநிலத்துடன் மொராக்கோ நாட்டின் வர்த்தக மற்றும் முதலீடு உறவினையும் மேலும் வலுபடுத்தவும் எடுக்கப்படும் முயற்சிகளை வரவேற்றார்.
சர்வதேச பயங்கரவாதம், நாடுகடந்த திட்டமிட்ட குற்றங்களைத் தடுப்பதில் இந்திய – ஆஸ்திரேலியா நாடுகளிடையே புரிந்துணர்வு ஒப்பந்தத்திற்கு மத்திய அமைச்சரவை ஒப்புதல் அளித்தது

சர்வதேச பயங்கரவாதம், நாடுகடந்த குற்றச் செயல்கள் ஆகியவற்றைத் தடுப்பதற்காக இந்திய – ஆஸ்திரேலிய நாடுகளுக்கு இடையிலான புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டம் உடனடி ஒப்புதல் அளித்தது. இந்த உத்தேச ஒப்பந்தம் இந்திய, ஆஸ்திரேலிய நாடுகளுக்கு இடையிலான நல்லுறவை வலுப்படுத்தும். தகவல் பரிமாற்றம், நிபுணத்துவம், அனுபவப் பகிர்வு, திறன் மேம்பாடு ஆகியவற்றின் மூலம் இந்த மண்டலத்தில் அமைதி, ஸ்திரத்தன்மை ஆகியவற்றை ஏற்படுத்துவதற்கு இந்த ஒப்பந்தம் துணைபுரியும். இந்தப் புரிந்துணர்வு ஒப்பந்தம் மேற்கண்ட எல்லாப் பிரச்சினைகளையும் கையாள்வதற்கு உறுதியான கட்டமைப்பாக விளங்கும். இரு நாடுகளுக்கும் இடை.யில் பரஸ்பர ஒத்துழைப்புக்கும், பல்வேறு துறைகள், நிறுவனங்கள் நிலையிலான விஷயங்களைப் பகிர்ந்து கொள்ளவும் வசதி செய்யும். இந்தப் புரிந்துணர்வு உடன்பாடு நடைமுறைக்கு வரும்போது சர்வதேச பயங்கரவாதத்தையும் நாடு கடந்த திட்டமிட்ட குற்றங்களையும் நசுக்க பெரிய அளவில் துணை புரியும்.
காந்திநகரில் உள்ள மகாத்மா மந்திரில், இந்தியாவில் சுசூகியின் 40 ஆண்டு நிறைவைக் குறிக்கும் நிகழ்ச்சியில் பிரதமர் உரையாற்ற்றினார்

காந்திநகரில் உள்ள மகாத்மா மந்திரில் இன்று நடைபெற்ற இந்தியாவில் சுசூகியின் 40 ஆண்டு நிறைவைக் குறிக்கும் நிகழ்ச்சியில் பிரதமர் திரு நரேந்திர மோடி உரையாற்றினார். சுசூகி நிறுவனத்துடன் தொடர்புடைய அனைவருக்கும் பிரதமர் வாழ்த்து தெரிவித்தார். "இந்தியாவின் குடும்பங்களுடனான சுசூகியின் தொடர்பு இப்போது 40 ஆண்டுகளின் வலுவாக உள்ளது" என்று அவர் கூறினார். மாருதி-சுசூகியின் வெற்றி வலுவான இந்தியா-ஜப்பான் கூட்டுறவைக் குறிக்கிறது என்று பிரதமர் குறிப்பிட்டார். கடந்த எட்டு ஆண்டுகளில், இரு நாடுகளுக்கும் இடையிலான உறவுகள் புதிய உச்சத்தை எட்டியுள்ளன. இன்று, குஜராத்-மகாராஷ்டிராவில் புல்லட் ரயில் தொடங்கி உத்தரப்பிரதேசத்தின் வாரணாசியில் உள்ள ருத்ராக்ஷ் மையம் வரை, பல வளர்ச்சித் திட்டங்கள் இந்தியா-ஜப்பான் நட்புறவுக்கு எடுத்துக்காட்டுகளாகும் என்று அவர் கூறினார். இந்த நட்பைப் பொறுத்தவரை, ஒவ்வொரு இந்தியரும் கண்டிப்பாக நமது நண்பரும், முன்னாள் பிரதமருமான மறைந்த ஷின்சோ அபேயை நினைவு கூர்வார்கள். அபே அவர்கள் குஜராத்திற்கு வருகைதந்து இங்கு தனது நேரத்தை செலவிட்டதை நினைவு கூர்ந்த பிரதமர், அதை குஜராத் மக்கள் அன்புடன் நினைவுகூர்வதாக தெரிவித்தார். "இன்று பிரதமர் கிஷிடா இரு நாடுகளையும் நெருக்கமாகக் கொண்டுவர அபே மேற்கொண்ட முயற்சிகளை முன்னெடுத்துச் செல்கிறார்" என்று அவர் மேலும் கூறினார். "நமது முயற்சிகள் எப்போதும் ஜப்பான் மீது தீவிரமும் மரியாதையும் கொண்டவை, அதனால்தான் சுசூகியுடன் சுமார் 125 ஜப்பான் நிறுவனங்கள் குஜராத்தில் செயல்படுகின்றன" என்று அவர் தெரிவித்தார். இந்த விழாவிற்கு தமது வாழ்த்துகளைத் தெரிவித்த ஜப்பான் பிரதமர் கிஷிடா , 4 தசாப்தங்களாக மாருதி சுசூகியின் வளர்ச்சி இந்தியாவிற்கும் ஜப்பானுக்கும் இடையேயான வலுவான பொருளாதார உறவுகளை உள்ளடக்கியது என்றார். இந்திய சந்தையின் வலிமையை உணர்ந்ததற்காக சுசூகி நிர்வாகத்தை அவர் பாராட்டினார். “இந்த வெற்றிக்கு இந்திய மக்கள் மற்றும் அரசின் புரிதலுக்கும் ஆதரவுக்கும் நாங்கள் கடமைப்பட்டுள்ளதாக நான் கருதுகிறேன். சமீபகாலமாக, பிரதமர் மோடியின் வலுவான தலைமை காரணமாக உற்பத்தித் துறைக்கான பல்வேறு உதவி நடவடிக்கைகளால், இந்தியப் பொருளாதார வளர்ச்சி மேலும் வேகமடைந்து வருகிறது”, என்றும் அவர் கூறினார். இந்த விழாவில் இந்தியாவுக்கான ஜப்பான் தூதர் திரு சதோஷி சுசூகி, குஜராத் முதலமைச்சர், திரு பூபேந்திர படேல், நாடாளுமன்ற உறுப்பினர், திரு சி ஆர் பாட்டில், மாநில அமைச்சர், திரு ஜகதீஷ் பஞ்சால், சுசூகி சுசூகி மோட்டார் நிறுவனத்தின் முன்னாள் தலைவர், திரு ஓ சுசூகி, சுசூகி மோட்டார் நிறுவனத்தின் தலைவர் திரு டி. சுசூகி உள்ளிட்டோர் கலந்துகொண்டனர். ஹரியானா முதலமைச்சர் திரு மனோகர் லால் காணொலி காட்சி மூலம் உரையாற்றினார். ஜப்பான் பிரதமர். திரு ஃபூமியோ கிஷிடாவின் வீடியோ செயதியும் திரையிடப்பட்டது. மேலும் விவரங்களுக்கு இந்த ஆங்கில செயதிக்குறிப்பைக் காணவும்: https://www.pib.gov.in/PressReleasePage.aspx?PRID=1855063
பகீரதா இயக்கத்தைத் துவக்கி வைத்தார் பிரதமர்; தெலுங்கானா மாநிலத்தின் முக்கிய வளர்ச்சித் திட்டங்களுக்கு அடிக்கல் நாட்டினார்

தெலுங்கானா மாநிலம் மேடக் மாவட்டத்தில் கஜ்வெல் அருகில் உள்ள கோமதிபண்டா கிராமத்தில் பகீரதா இயக்கத்தை பிரதமர் திரு. நரேந்திர மோடி அவர்கள் இன்று துவக்கி வைத்தார். இத்திட்டம் அனைவருக்கும் பாதுகாப்பான குடிநீர் வழங்கும் நோக்கத்துடன் மாநில அரசால் துவங்கப்பட்டதாகும். நிகழ்ச்சியில் மாநிலத்தின் முக்கிய வளர்ச்சித் திட்டங்களுக்கான அடிக்கல்களையும் பிரதமர் திறந்து வைத்தார். ராமகுண்டத்தில் தேசிய அனல்மின் கழகத்தின் சார்பில் 1600 மெகாவாட் உற்பத்தித் திறன்கொண்ட மின் உற்பத்தி நிலையம்; ராமகுண்டத்தில் ஏற்கனவே செயல்பட்டு வந்து, நின்று போன உரத்தொழிற்சாலையின் புனரமைப்பு; வாரங்கல்லில் காலோஜி நாராயண ராவ் மருத்துவ அறிவியல் பல்கலைக்கழகம்; மற்றும் மனோஹராபாத்- கொத்தபள்ளிக்கு இடையேயான இருப்புப்பாதை ஆகியவை இவற்றில் அடங்கும். அடிலாபாத் மாவட்டத்தில் ஜெய்ப்பூரில் சிங்கரேணி நிலக்கரி சுரங்க நிறுவனத்தின் சார்பில் உருவாகியுள்ள 1200 மெகாவாட் உற்பத்தித் திறன் கொண்ட அனல்மின் உற்பத்தி நிலையத்தின் செயல்பாட்டையும் பிரதமர் தொடங்கி வைத்தார். இதையொட்டி நடைபெற்ற பிரம்மாண்டமான பொதுக்கூட்டத்தில் பேசிய பிரதமர், கடந்த இரண்டு ஆண்டுகளாக மக்களின் விருப்பங்களை நிறைவேற்றுவதற்கான முயற்சிகளை மேற்கொண்டு வரும் மாநில அரசிற்குத் தனது பாராட்டுகளை தெரிவித்துக் கொண்டார். நாட்டின் வளர்ச்சியில் ஒத்துழைப்பு உணர்வு நிரம்பிய கூட்டாட்சி அமைப்பின் முக்கியத்துவத்தை சுட்டிக் காட்டிய பிரதமர், இந்த நோக்கத்துடன்தான் மத்திய அரசும் மாநிலங்களும் இப்போது இணைந்து செயல்பட்டு வருகின்றன என்றும் குறிப்பிட்டார். மாநில மக்களுக்கு குடிநீர் வழங்குவதற்காக இந்த பகீரதா இயக்கத்தை துவக்கியிருப்பதற்காக மாநில அரசிற்கு தனது பாராட்டுகளை தெரிவித்த பிரதமர், மாநில முதல்வர் திரு. கே. சந்திரசேகர் ராவ் தன்னை சந்திக்கும் போதெல்லாம் மாநிலத்தின் வளர்ச்சி மற்றும் தண்ணீர் தொடர்பான விஷயங்களைப் பற்றியே பேசி வந்திருக்கிறார் என்றும் குறிப்பிட்டார். தண்ணீரின் முக்கியத்துவம், நாட்டின் குடிமக்கள் அனைவரும் அதை சேமிப்பதன் தேவை ஆகியவை குறித்தும் பிரதமர் தனது உரையில் சுட்டிக் காட்டினார். புதிய இருப்புப்பாதைக்கான அடிக்கல் நாட்டியது குறித்துப் பேசுகையில், மக்களின் நீண்ட நாள் கோரிக்கை இப்போது நிறைவேறியுள்ளது என்று பிரதமர் குறிப்பிட்டார். புத்துயிர் பெறவுள்ள உரத்தொழிற்சாலை மாநில விவசாயிகளுக்கு பெரிதும் உதவும் என்றும் அவர் குறிப்பிட்டார். மின் உற்பத்தித் துறை சீர்திருத்தங்கள், பாசன வசதி ஆகியவை பற்றியும், ரயில் தொடர்பு எவ்வாறு பொருளாதார முன்னேற்றத்துடன் நெருங்கிய தொடர்பு கொண்டதாக அமைகிறது என்பதைப் பற்றியும் பிரதமர் தனது உரையில் குறிப்பிட்டார். பசுவை காப்பாற்றுவது என்ற போர்வையில் செயல்படும் சட்டவிரோதமான, போலியான நடவடிக்கைக் குழுக்கள் குறித்து கவனமாக இருக்க வேண்டும் என மக்களை எச்சரித்த பிரதமர், இத்தகைய குழுக்களுக்கு எதிராக உரிய நடவடிக்கைகள் எடுக்க வேண்டுமென மாநில அரசுகளையும் அவர் கேட்டுக் கொண்டார்.
ஸ்டாக்ஹோம் நகரில் இந்தியச் சமுதாயத்தினரிடையே பிரதமர் ஆற்றிய உரை

ஸ்டாக்ஹோம் நகரில் இந்தியச் சமுதாயத்தினரிடையே பிரதமர் திரு. நரேந்திர மோடி உரையாற்றினார். ஸ்வீடன் நாட்டில் தமக்கு அளிக்கப்பட்ட வரவேற்பிற்காக இந்த நிகழ்ச்சியில் பங்கேற்ற மாட்சிமை பொருந்திய ஸ்வீடன் மன்னர், ஸ்வீடன் பிரதமர் திரு. ஸ்டீஃபன் லோஃப்வென் மற்றும் ஸ்வீடன் அரசுக்கு அவர் நன்றி தெரிவித்தார். இந்தியா இன்று ஒரு பெரிய மாற்றத்தின் இடையே உள்ளது என்று பிரதமர் கூறினார். ”அனைவருடன் இணைந்து அனைவருக்கும் மேம்பாடு” என்ற உறுதிமொழியின் அடிப்படையில் தற்போதுள்ள இந்திய அரசு தேர்ந்தெடுக்கப்பட்டுள்ளது என்று அவர் கூறினார். இந்த அரசு வளர்ச்சி அடைந்த மற்றும் அனைத்தையும் உள்ளடக்கிய இந்தியா என்ற நிலை நோக்கி கடந்த நான்கு ஆண்டுகளாக உழைத்துவருகிறது என்றும் 2022 வாக்கில் புதிய இந்தியாவை உருவாக்குவதற்கு அனைத்து முயற்சிகளும் மேற்கொள்ளப்பட்டுள்ளதாகவும் அவர் கூறினார். சர்வதேச யோகா தினம் போன்றவற்றின் மூலம் இந்தியா உலகச் சிந்தனையின் தலைமை நாடாக மீண்டும் உருவாக முயற்சிகள் மேற்கொள்ளப்பட்டுவருவதாக பிரதமர் தெரிவித்தார். இன்று உலகம் இந்தியாவை நம்பிக்கையுடன் எதிர்நோக்கியுள்ளது என்றும் இந்த வகையில் மனிதாபிமான உதவி மற்றும் மீட்பு நடவடிக்கைகள், சர்வதேசச் சூரியசக்திக் கூட்டணி, எம்.டி.சி.ஆர்., வெஸ்சிநார் ஏற்பாடு, ஆஸ்திரேலியா குழு, போன்ற முக்கிய அமைப்புகளில் உறுப்பினர் பதவி போன்றவற்றைப் பிரதமர் குறிப்பிட்டார். விண்வெளித்திட்டம் உள்ளிட்ட இந்தியாவின் தொழில்நுட்பத் திறனை உலகம் ஏற்றுக்கொண்டுள்ளது என்றார் அவர். டிஜிட்டல் அடிப்படை வசதிக் காரணமாகக் குடிமக்களுக்கும் அரசுக்கும் இடையிலான தொடர்பு வடிவமைப்பு மாறிவருகிறது என்று பிரதமர் கூறினார். தொழில்நுட்பம் காரணமாக வெளிப்படைத்தன்மையும், பொறுப்பேற்கும் தன்மையும் ஏற்பட்டுவருகின்றன என்றார் அவர். அரசுடன் தொடர்பு என்பது பெருமை தரும் விஷயமாக மட்டும் அல்லாமல் அன்றாடவும் நடைமுறையாக மாறிவிட்டது என்று பிரதமர் கூறினார். இது தொடர்பாக, கோப்புகளுக்கு விரைவான முடிவு காணுதல், வர்த்தகம் புரிதலில் எளிமை, ஜி.எஸ்.டி., பயனாளிகளின் வங்கிக் கணக்கில் நேரடியாகப்பணம் செலுத்துதல், உஜ்வாலா திட்டத்தின் மூலம் சமையல் எரிவாயு இணைப்புகள் போன்றவற்றைப் பிரதமர் சுட்டிக்காட்டினார். முத்ரா திட்டத்தின் மூலம் தொழில்முனைவோருக்குப் புதிய வாய்ப்புகள் கிடைத்திருப்பதாகப் பிரதமர் தெரிவித்தார். முத்ரா திட்டத்தில் இதுவரை பயன்பெற்றவர்களில் 74 சதவிதத்தினர் பெண்கள் என்றும் அவர் கூறினார். அடல் புதுமை இயக்கம், திறன் இந்தியா, தொடங்கிடு இந்தியா போன்ற திட்டங்களைப்பற்றியும் அவர் குறிப்பிட்டார். புதுமையை மேம்படுத்த சர்வதேசக் கூட்டாண்மையை இந்தியா உருவாக்கிவருவதாகப் பிரதமர் கூறினார். இந்த வகையில் ஸ்வீடன் உடனான புதுமைப்படைப்பு சம்பந்தப்பட்ட கூட்டாண்மையையும் இதே போன்ற இஸ்ரேல் உடனான திட்டத்தையும் பிரதமர் குறிப்பிட்டார். இந்திய அரசு வாழுதலில் எளிமை பற்றிக் கவனம செலுத்திவருவதாக அவர் கூறினார். இந்த வகையில் ஆயுஷ்மான் பாரத் திட்டத்தைக் குறிப்பிட்ட பிரதமர், இத்திட்டம் உலகின் மிகப்பெரிய சுகாதார உறுதி அளிப்புத் திட்டம் என்று கூறினார். இந்த நடவடிக்கை இந்தியாவின் மாற்றத்தைக் குறிப்பவை என்று பிரதமர் கூறினார். ஸ்வீடன் மற்றும் இதர நார்டிக் நாடுகளுடனான கூட்டாண்மை, இந்த முடிவை நோக்கிய மிகுந்த முக்கியத்துவம் வாய்ந்தவை என்று அவர் கூறினார். இந்தியாவுடன் தொடர்புகளை உணர்வுப்பூர்வமான நிலையோடு நிறுத்திவிடாமல் அதனை மேலும் முன்னெடுத்துச்செல்லுமாறு கூட்டத்தில் பங்கேற்றவர்களைப் பிரதமர் கேட்டுக்கொண்டார். உருவாகிவரும் புதிய இந்தியாவானது புதுமைப் படைப்பு, வர்த்தகம், முதலீடுகளுக்கு அநேக வாய்ப்புகளை ஏற்படுத்திவருவதாகப் பிரதமர் கூறினார்.
சுராஜ்கண்ட்டில் உள்ள ரெயில்வே மேம்பாட்டு முகாமுடன் பிரதமர் காணொளி காட்சியின் மூலம் உரையாற்றினார்

பிரதமர் திரு. நரேந்திர மோடி இன்று காணொளி காட்சியின் மூலம் சுராஜ் கண்ட்-இல் உள்ள ரயில் விகாஸ் ஷிவிர் என்ற ரெயில்வே மேம்பாட்டு முகாமின் ஊழியர்களுடன் உரையாற்றினார். இந்த நூற்றாண்டு தொழில்நுட்பத்தைக் கொண்டு விரைந்து செல்லும் நூற்றாண்டாகும். அதற்கு புதிய கண்டுபிடிப்புகள் அவசியம். எனவே, ரயில்வே என்பது வேகம், முன்னேற்றம் ஆகியவற்றையே குறிக்கிறது என்றும் அவர் குறிப்பிட்டார். ஒவ்வொரு அதிகாரியும் தனக்கு ஒதுக்கப்பட்ட வேலையை செய்வது நல்லதுதான். என்றாலும் நாம் ஒன்றிணைந்து செயல்படவும், ரயில்வே எப்படி இருக்க வேண்டும் என்று சிந்திக்கவும் வேண்டிய அவசியம் உள்ளது என்றும் அவர் குறிப்பிட்டார். இந்திய ரயில்வே வளர்ச்சியடைய வேண்டும் என்றும், வலுவான நிதி வசதியைக் கொண்டதாக அது இருக்க வேண்டும் என்றும் பிரதமர் குறிப்பிட்டார். இது இந்தியாவிற்கு, குறிப்பாக ரயில்வே துறையில் பணிபுரிவோருக்கு மிகவும் பயனுள்ளதாக அமையும் என்றும் அவர் குறிப்பிட்டார். தனது அரசின் ரயில்வே பட்ஜெட்டுகள் எப்போதுமே அரசியல் நோக்கம் கொண்டதாக இருந்ததில்லை என்றும், ரயில்வே துறையில் தலைகீழ் மாற்றத்தை கொண்டுவரவே அரசு செயல்பட்டு வருகிறது என்றும் பிரதமர் குறிப்பிட்டார். இந்த நூற்றாண்டு மாற்றத்திற்கு ஆளாகியிருப்பதைப் போலவே நமது ரயில்வே துறையின் அமைப்புகளும் கூட மாற்றம் பெறவேண்டும் என்றும் வலியுறுத்திய பிரதமர், தன்னிடம் உள்ள குழுவினர் மூலம் இதை நிறைவேற்ற முடியும் என்று தாம் உறுதியாக நம்புவதாகவும் குறிப்பிட்டார். தனது சிறுவயது நாட்களை ரயில்வே நடைமேடைகளில் கழித்ததை நினைவு கூர்ந்த பிரதமர், ரயில்வே துறையுடனான தனது உறவு மிகவும் வலுவானது என்றும், ரயில்வே துறையை மாற்றி அமைக்க வேண்டும் என்று தாம் விரும்புவதற்கு அதுவே முக்கிய காரணம் என்றும் குறிப்பிட்டார்.
கிராமச் சுற்றுலாவை மேம்படுத்துவதற்காக அவரை கௌரவிக்கும்‌ சிறப்புப் பாடலுக்காக காங்தாங் மக்களுக்குப் பிரதமர் நன்றி தெரிவித்தார

காங்தாங் கிராமத்தை ஒரு முக்கிய சுற்றுலாத் தலமாக மேம்படுத்துவதில் மத்திய அரசின் முயற்சிகளைப் பாராட்டும் வகையிலும், அவரைப் போற்றும் வகையிலும் அவ்வூர் மக்கள் இயற்றிய சிறப்புப் பாடலுக்குப் பிரதமர் திரு நரேந்திர மோடி நன்றி தெரிவித்துள்ளார். மேகாலயா முதலமைச்சரின் ட்விட்டருக்கு பதிலளித்துப் பிரதமர் கூறியிருப்பதாவது: "இத்தகைய அன்பான செய்கைக்காக காங்தாங் மக்களுக்கு நன்றி. மேகாலயாவின் சுற்றுலா வளத்தை மேம்படுத்த மத்திய அரசு முழுமையாக ஈடுபட்டுள்ளது. அம்மாநிலத்தில் சமீபத்தில் நடைபெற்ற செர்ரி பூக்கள் திருவிழாவின் சிறந்த படங்களையும் பார்க்க முடிந்தது. காண்பதற்கு அழகாக"
மருந்து தயாரிப்புத் துறையில் புதிய கண்டுபிடிப்புகளுக்கான முதலாவது உலக உச்சிமாநாட்டை பிரதமர் நவம்பர் 18 ஆம் தேதி தொடங்கி வைக்கிறார்

பிரதமர் திரு நரேந்திர மோடி மருந்து தயாரிப்புத் துறையில் புதிய கண்டுபிடிப்புகளுக்கான முதலாவது உலக உச்சிமாநாட்டை நவம்பர் 18 ஆம் தேதி மாலை 4 மணிக்கு காணொலி மூலம் தொடங்கி வைக்கிறார். இந்தியாவில் மருந்து தயாரிப்பு தொழிலில் புதிய கண்டுபிடிப்புகளுக்கான சூழலை உருவாக்குவதற்கு, உத்திப் பூர்வமான முன்னுரிமைகள் குறித்து விவாதிக்க, இந்தியா மற்றும் சர்வதேச அளவிலான அரசு, தொழில்துறை, கல்வித்துறை, முதலீட்டாளர்கள் மற்றும் ஆராய்ச்சியாளர்கள் போன்ற சம்பந்தப்பட்ட முக்கியமானவர்களை ஒருங்கிணைப்பதே இந்த தனித்துவமான முன்முயற்சியின் நோக்கமாகும். பெரிய வளர்ச்சிக்கு வாய்ப்புள்ள இந்திய மருந்து தொழிலில் உள்ள வாய்ப்புகளையும் இது பிரதிபலிக்கும். இந்த இரண்டு நாள் உச்சிமாநாட்டில் 12 அமர்வுகள் நடைபெறும். 40-க்கும் மேற்பட்ட தேசிய மற்றும் சர்வதேச பேச்சாளர்கள், சுற்றுச்சூழலை ஒழுங்குப்படுத்துதல், புதிய கண்டுபிடிப்புகளுக்கான நிதி அளித்தல், தொழில்-கல்வி கூட்டுறவு, புதுமையான உள்கட்டமைப்பு உள்ளிட்ட பல்வேறு பொருட்கள் குறித்து விரிவாக உரையாற்றுவார்கள். உள்நாட்டு மற்றும் உலக மருந்து தயாரிப்பு தொழில் நிறுவனங்களின் பிரதிநிதிகள், அதிகாரிகள், முதலீட்டாளர்கள், மஸ்ஸாசூசெட்ஸ் தொழில்நுட்ப நிறுவனம், ஜான் ஹாப்கின்ஸ் நிறுவனம், ஐஐஎம் அகமதாபாத் மற்றும் பிரபல நிறுவனங்களைச் சேர்ந்த ஆராய்ச்சியாளர்கள் இதில் பங்கேற்பார்கள். இந்த நிகழ்ச்சியில் மத்திய அமைச்சர் டாக்டர் மன்சுக் மாண்டவியாவும் கலந்து கொள்வார்.
தேசிய மாணவர் படை திரளணியில் பிரதமர் உரையாற்றினார்

புதுதில்லியில் இன்று நடைபெற்ற தேசிய மாணவர் படை திரளணியில் பிரதமர் திரு. நரேந்திர மோடி உரையாற்றினார். இந்த நிகழ்ச்சியில் பங்கேற்றுள்ள தேசிய மாணவர் படையைச் சேர்ந்த ஒவ்வொரு இளைஞரும், தங்களது சொந்த ஆளுமை மற்றும் அடையாளத்துடன் வந்திருப்பதாக அவர் தெரிவித்தார். எனினும், ஒரு மாத காலத்தில், புதிய நட்புறவு ஏற்படும் என்றும், ஒவ்வொருவரிடம் இருந்தும் ஏராளமான விஷயங்களை கற்றுக் கொள்ள முடியும் என்றும் பிரதமர் கூறினார். இந்தியாவில் பின்பற்றப்படும் பல்வேறுபட்ட கலாச்சாரங்களை ஒவ்வொரு இளைஞருக்கும் தேசிய மாணவர் படை முகாம் கற்பிப்பதாக அவர் தெரிவித்தார். நாட்டுக்காக சில நல்ல செயல்களைச் செய்ய வேண்டும் என்று ஒவ்வொரு இளைஞரையும் அவர்கள் ஊக்குவிப்பதாக பிரதமர் கூறினார். தேசிய மாணவர் படை முகாம்களில் கற்றுக் கொள்ளும் இந்த உணர்வு, அவர்களது வாழ்நாள் முழுவதும் நீடித்து இருக்கும் என்று பிரதமர் தெரிவித்தார். தேசிய மாணவர் படை என்பது சீருடையோ அல்லது ஒரே மாதிரியாக இருப்பதோ இல்லை என்றும், இது ஒற்றுமை குறித்தது என்றும் திரு. நரேந்திர மோடி குறிப்பிட்டார். தேசிய மாணவர் படை மூலம், இலக்கு அடிப்படையில் பணியாற்றும் குழுவாக நாம் ஊக்குவிக்கப்பட்டு, மற்றவர்களை ஊக்குவிப்பதாகவும் பிரதமர் தெரிவித்தார். தேசிய மாணவர் படையானது, அற்புதமான 70 ஆண்டுகளை நிறைவுசெய்துள்ளதாக தெரிவித்த பிரதமர், பல்வேறு மக்களுக்கு இலக்கு நோக்கிய உணர்வை ஏற்படுத்தியுள்ளதாகவும் கூறினார். நாம் அடைந்த சாதனைகளை இன்று கொண்டாடுவதுடன், தேசிய மாணவர் படை அனுபவங்களை வரும் ஆண்டுகளில் இன்னும் சிறப்பாக எவ்வாறு இருக்கச் செய்யலாம் என்று சிந்தித்து வருவதாகவும் திரு. நரேந்திர மோடி கூறினார். தேசிய மாணவர் படை 75 ஆண்டுகளை நிறைவுசெய்ய உள்ள அடுத்த 5 ஆண்டுகளுக்கான செயல் திட்டங்கள் குறித்து அனைத்து தரப்பினரும் சிந்திக்க வேண்டும் என்று அவர் வலியுறுத்தினார். தற்போதுள்ள இந்திய இளைஞர்கள், ஊழலை ஏற்றுக் கொள்ள மறுப்பதை பிரதமர் குறிப்பிட்டார். ஊழல் மற்றும் கறுப்புப் பணத்துக்கு எதிரான போராட்டம் நின்றுவிடாது என்றும் அவர் தெரிவித்தார். இது இந்திய இளைஞர்களின் எதிர்காலத்துக்கான போராட்டம் என்று பிரதமர் திரு. நரேந்திர மோடி கூறினார். பீம் செயலி மூலம், டிஜிட்டல் பரிவர்த்தனைகளை ஊக்குவிக்குமாறு தேசிய மாணவர் படையினருக்கு வேண்டுகோள் விடுத்த பிரதமர், மற்றவர்களையும் இந்தத் தளத்தில் இணைய ஊக்குவிக்குமாறு கேட்டுக் கொண்டார். இது வெளிப்படைத்தன்மை மற்றும் நம்பகத்தன்மைக்கான நடவடிக்கை என்று பிரதமர் குறிப்பிட்டார். இந்திய இளைஞர்கள் சிலவற்றை முடிவுசெய்துவிட்டால், அனைத்துமே சாத்தியம் தான் என்று பிரதமர் மேலும் கூறினார். தொடக்கத்தில், செல்வந்தர்கள் மற்றும் சக்திவாய்ந்த நபர்களுக்கு எதுவும் நடக்காது என்று பொதுமக்கள் நம்பிவந்ததாக பிரதமர் கூறினார். ஆனால், இன்று நிலைமை மாறிவிட்டதாக அவர் கூறினார். முதலமைச்சர்களாக பதவிவகித்தவர்கள் கூட, ஊழலுக்காக சிறையில் அடைக்கப்பட்டுள்ளனர் என்பதை பிரதமர் குறிப்பிட்டார். ஆதார் குறித்துப் பேசிய பிரதமர், இது இந்தியாவின் வளர்ச்சிக்கு மாபெரும் பலத்தை அளித்துள்ளதாகக் கூறினார். இதற்கு முன்னதாக, தவறானவர்களின் கைகளுக்கு சென்றவை, தற்போது உரிய பயனாளிகளுக்கு செல்வதாகவும் பிரதமர் திரு.நரேந்திர மோடி கூறினார்.
ஆசிரியர் தினத்தை முன்னிட்டு தேசிய விருது பெற்ற ஆசிரியர்களுடன் பிரதமர் கலந்துரையாடல்

ஆசிரியர் தினத்தை முன்னிட்டு தேசிய விருதுகள் பெற்ற ஆசிரியர்களுடன் பிரதமர் திரு. நரேந்திர மோடி இன்று கலந்துரையாடினார். நாட்டின் கல்வியின் தரத்தை மேலும் மேம்படுத்துவது குறித்து தொடர்ந்து ஆசிரியர்கள் முயற்சிகள் மேற்கொள்ள வேண்டும் என்று அப்போது பிரதமர் கேட்டுக் கொண்டார். சமீபத்திய தொழில்நுட்பத்தை ஆசிரியர்கள் நன்கு தெரிந்து கொண்டு மாணவர்களுக்கு அதை சரியான முறையில் கற்றுக் கொடுக்க வேண்டும் என்றும் பிரதமர் கூறினார். மாணவர்களிடையே சிந்தனையை ஊக்குவிக்க வேண்டும் என்றும் ஆசிரியர்களை அவர் கேட்டுக் கொண்டார். தூய்மையை கடைப்பிடிக்க வேண்டியதன் அவசியத்தை ஆசிரியர்கள் மாணவர்களிடம் எடுத்துக் கூற வேண்டும் என்றும் பிரதமர் திரு. நரேந்திர மோடி அப்போது கூறினார். மத்திய மனிதவள மேம்பாட்டுத்துறை அமைச்சர் திருமதி ஸ்மிருதி இரானி மற்றும் அத்துறையின் இணை அமைச்சர் டாக்டர் ராம் சங்கர் கத்தேரியா ஆகியோர் இந்த நிகழ்ச்சியில் கலந்து கொண்டனர். •••••
இந்திய சமூக நல நிதியத்தின் வழிகாட்டு நெறிகளில் திருத்தம் கொண்டுவர மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் குழு இந்திய சமூக நல நிதியத்தின் (ICWF) வழிகாட்டு நெறிகளில் சில திருத்தங்களைக் கொண்டுவருவதற்கு ஒப்புதல் அளித்துள்ளது. வெளிநாடுகளில் வசிக்கும் இந்தியர்களுக்கு அவசர உதவி தேவைப்படும்போதும் துயரச் சூழல் ஏற்படும்போதும் உரிய வகையில் உதவுதற்காக இந்திய சமூக நல நிதியம் (ICWF) 2009ம் ஆண்டு நிறுவப்பட்டது. இந்த நிதியத்தின் மூலம் உதவி கிடைப்பதற்கான் வாய்ப்பை விரிவு செய்யும் வகையில் பரந்துபட்ட முறையில் திருத்தப்பட்ட வழிகாட்டு நெறிகள் அமையும். இந்த வழிகாட்டு நெறிகள் முக்கியமான மூன்று அம்சங்கள் கொண்டவை. துயரச் சூழ்நிலையில் வெளிநாடுகளில் உள்ள இந்தியர்களுக்கு உதவுவது, சமூகநலச் செயல்பாடுகள், தூதரக அளவிலான சேவைகளை மேம்படுத்துவது ஆகியவை ஆகும். வெளிநாடுகளில் உள்ள இந்தியர்களின் கோரிக்கைகள், வேண்டுகோள்களை உடனடியாகக் கவனிக்க வெளிநாடுகளில் உள்ள தூதரக அலுவலகங்கள், இதர அலுவலகங்கள் செயல்பட வழி செய்யும். இவ்வாறு துயரச் சூழலில் சிக்கியிருக்கும் இந்தியர்களுக்கு உதவுவது மட்டுமின்றி உள்நாட்டு மோதல்களில் சிக்கியுள்ள லிபியா, ஈராக், யேமன், தெற்கு சூடான் உள்ளிட்ட நாடுகளிலிருந்து இந்தியர்களைப் பாதுகாப்பாக மீட்கவும்சவுதி அரேபியா உள்ளிட்ட நாடுகளில் உரிய ஆவணமின்றி பணியில்அமர்த்தப்பட்டு 2013ம் ஆண்டு சோதனையில் (Nitaqat) பிடிபட்டு, 2017ம் ஆண்டு பொதுமன்னிப்புக்கு ஆளாகி இக்கட்டான சூழ்நிலையில் உள்ள இந்தியர்களைக் காப்பாற்றுவதற்கு உதவவும் இந்நிதியம் செயல்படுகிறது. இந்நிதியத்தின் மூலம் பாதிக்கப்பட்டோரை மீட்டு, உதவி செய்யும் பணிகள் உலக அளவில் பாராட்டப்படுகின்றன. இது வெளிநாடுகளில் வேலை தேடிச் செல்வோர் இக்கட்டான நிலையில் இந்தியாவின் உதவியைப் பெறலாம் என்ற நம்பிக்கையை அடைவதாக உள்ளது. இந்திய சமூக நல நிதியத்தின் (ICWF) சேவை அனைத்து வெளிநாடுகளில் உள்ள தூதரக அலுவலகங்கள், இதர அலுவலகங்களிலும் விரிவுபடுத்தப்பட்டுள்ளது. இந்திய தூதரகங்களிலும் இதர அலுவலகங்களும் அளிக்கும் சேவைக்கான கட்டணத்தை வசூலிப்பதன் மூலம் இந்த நிதியத்துக்கு நிதி பெறப்படுகிறது.
பிரதமர் தேசிய நிவாரண நிதியிலிருந்து கருணைத்தொகை வெளியீடு

பீகார் மாநிலத்தின் மதுபானி மாவட்டத்தில், பென்னிபட்டி அருகே 19-9-2016 அன்று நடந்த பேருந்து விபத்திலும், பஞ்சாப் மாநிலத்தின் அமிர்தசரஸ் மாவட்டத்தை சேர்ந்த அட்டாரியில் உள்ள முஹாவா கிராமத்தின் அருகே 20-9-2016 அன்று நடந்த பேருந்து விபத்திலும் ஏற்பட்ட உயிரிழப்புகள் குறித்த செய்தியை அறிந்து பிரதமர் திரு. நரேந்திர மோடி மிகவும் வருத்தமடைந்தார். இந்த விபத்துகளில் உயிர் இழந்தவர்களின் குடும்பத்தினருக்கு ரூ.2 லட்சம் மற்றும் பலத்த காயமடைந்தவர்களுக்கு ரூ. 50,000 கருணை தொகையாக வழங்குமாறு ஒப்புதல் அளித்துள்ளார். இந்த கருணை தொகை பிரதமர் தேசிய நிவாரண நிதியிலிருந்து அளிக்கப்படும்